לאחר התפרקותה של הרפובליקה הפדרלית הסוציאליסטית של יוגוסלביה הכריזו הרפובליקות לשעבר של יוגוסלביה על עצמאות ותחנות הרדיו הציבוריות ותחנות הטלוויזיה השתנו לשמות לאומיים חדשים. כל הרפובליקות היוגוסלביות לשעבר השתתפו בתחרות האירוויזיון: סלובניה, קרואטיה ובוסניה והרצגובינה הצטרפו בשנת 1993, מקדוניה הצפונית הצטרפה בשנת 1998, סרביה ומונטנגרו הצטרפה בשנת 2004 וסרביה ומונטנגרו הצטרפו בשנת 2007. היחידה שלא השתתפה באירוויזיון למרות שהביעה רצון להשתתף בתחרות ואף הגישה בקשה להצטרפות לאיגוד השידור האירופי היא קוסובו אשר הכריזה על עצמאותה מסרביה בשנת 2008. מקוסובו נבצרת האפשרות להשתתף בתחרות מאחר שישנן מדינות אשר לא מכירות בעצמאותה של קוסובו וכן היא אינה חברה באומות המאוחדות, חברות המהווה תנאי הכרחי להצטרפות כחברה מלאה באיגוד השידור האירופי. כמו כן, כאשר פורסמה בשנת 2016 רשימת הדגלים האסורים להנפה בתחרות, הסתבר כי גם דגל קוסובו נמצא ברשימה האסורה, יחד עם דגל חבל הבסקים, דגל קרים והדגל הפלסטיני.